18 asylbørn er kvæstet efter en lastbil tidligere i eftermiddag kørte op bag i en skolebus på Løgstørvej ved Stenild i Himmerland.

Der sad i alt 38 teenagere i bussen ved ulykken. Ifølge leder Jan Lindberg af Region Nordjyllands vagtcentral er ingen omkommet ved ulykken.

- Vi har sendt 18 ambulancer, to akutlægebiler og en akuthelikopter til stedet. De fleste køres til Aalborg og Randers, mens en enkelt flyves til Aarhus, siger Jan Lindberg.

Detaljerne om, hvor alvorligt passagererne er kommet til skade, kender Lindberg endnu ikke.

- Men størstedelen er udenfor livsfare, siger han.

Bussen fra Terndrup Turistfart kørte med asylbørn. I forbindelse med færdseluheldet i Stenild er Løgstørvej spærret mellem Præstevej og Røjdrupvej.